12. ฐานะการเงินและผลการดำเนินงาน

12.1 งบการเงิน

1. รายงานการสอบบัญชี

ฝ่ายบริหารได้จัดทำงบการเงินรวมและงบการเงินเฉพาะบริษัท ตามมาตรฐานการบัญชีที่รับรองทั่วไป
โดยถือปฏิบัติตามมาตรฐานการบัญชีที่กำหนดโดยพระราชบัญญัติวิชาชีพบัญชี พ.ศ. 2547
มีการใช้นโยบายบัญชีที่เหมาะสมและถือปฏิบัติโดยสม่ำเสมอ
ตลอดจนได้มีการพิจารณาถึงความสมเหตุสมผลและระมัดระวังรอบคอบในการจัดทำงบการเงิน
รวมทั้งการเปิดเผยข้อมูลสำคัญอย่างเพียงพอในหมายเหตุประกอบงบการเงิน

คณะกรรมการได้ตระหนักถึงภาระหน้าที่และความรับผิดชอบในการกำกับดูแลการรายงานทางการเงินให้เป็นไปอย่างมีประสิทธิภาพ
จึงได้ออกระเบียบบริษัทฯ ว่าด้วยการบัญชี การเงิน และการงบประมาณ พ.ศ. 2544
เพื่อเป็นแนวทางให้ฝ่ายบริหารใช้ปฏิบัติ และได้จัดตั้งคณะกรรมการตรวจสอบขึ้น
เพื่อช่วยกำกับดูแลการจัดทำรายงานทางการเงินของบริษัทให้ถูกต้องครบถ้วน
มีการใช้นโยบายบัญชีที่เหมาะสมและถือปฏิบัติโดยสม่ำเสมอ
และสอบทานให้บริษัทมีระบบการควบคุมภายในที่เหมาะสมและมีประสิทธิผล
เพื่อให้มั่นใจว่าระบบงานและวิธีปฏิบัติดีเพียงพอที่จะช่วยป้องกันและลดความเสี่ยงที่อาจจะเกิดขึ้น
และเพียงพอที่จะช่วยป้องกันทรัพย์สินของบริษัทจากการสูญหายหรือนำไปใช้โดยบุคคลที่ไม่มีสิทธิหรือไม่มีอำนาจหน้าที่
รวมทั้งทำให้ทราบจุดอ่อนหรือรายการที่ผิดปกติได้ทันเวลาเพื่อป้องกันการทุจริต

จากรายงานของผู้สอบบัญชีในช่วงระยะเวลา 3 ปีที่ผ่านมา (2548 – 2550)
ผู้สอบบัญชีมีความเห็นว่า งบการเงินรวมของบริษัทและบริษัทย่อย และงบการเงินเฉพาะบริษัท
แสดงฐานะการเงินรวมและฐานะการเงินเฉพาะของบริษัท
ผลการดำเนินงานรวมและผลการดำเนินงานเฉพาะบริษัท
และกระแสเงินสดรวมและกระแสเงินสดเฉพาะบริษัท
โดยถูกต้องตามที่ควรในสาระสำคัญตามหลักการบัญชีที่รับรองทั่วไป

คณะกรรมการตรวจสอบสอบทานงบการเงินประจำไตรมาสและประจำปี 2550 ร่วมกับผู้สอบบัญชี
และฝ่ายบริหาร โดยซักถาม ให้คำแนะนำ และข้อคิดเห็นที่เป็นประโยชน์
เพื่อให้มั่นใจว่ากระบวนการจัดทำงบการเงินของบริษัท และการเปิดเผยข้อมูลที่สำคัญมีความถูกต้อง
ครบถ้วน เชื่อถือได้ สอดคล้องกับกฎหมายและประกาศที่เกี่ยวข้อง
จัดทำตามมาตรฐานการบัญชีที่รับรองทั่วไปและถือปฏิบัติโดยสม่ำเสมอ

จากวิธีปฏิบัติและการกำกับดูแลดังกล่าวข้างต้น
คณะกรรมการจึงมีความเห็นว่างบการเงินรวมและงบการเงินเฉพาะบริษัท ประจำปีสิ้นสุดวันที่ 31
ธันวาคม 2550 ของบริษัทได้แสดงฐานะการเงินและผลการดำเนินงานที่ถูกต้อง เชื่อถือได้
เป็นไปตามมาตรฐานการบัญชีที่รับรองทั่วไป และปฏิบัติถูกต้องตามกฎหมายและประกาศที่เกี่ยวข้อง

2. ตารางสรุปงบการเงิน

  งบดุล

[]

งบดุล (ต่อ)

[]

งบดุลรวม

[]

งบดุลรวม (ต่อ)

[]

งบกำไรขาดทุน

[]

งบกำไรขาดทุนรวม

[]

  งบแสดงการเปลี่ยนแปลงในส่วนของผู้ถือหุ้น

[]

งบแสดงการเปลี่ยนแปลงในส่วนของผู้ถือหุ้นรวม

[]

งบกระแสเงินสด

[]

  งบกระแสเงินสด (ต่อ)

[]

  งบกระแสเงินสดรวม

[]

  งบกระแสเงินสดรวม (ต่อ)

[]

3. ตารางแสดงอัตราส่วนทางการเงินที่สำคัญสำหรับงบการเงินเฉพาะบริษัท

[]

  ตารางแสดงอัตราส่วนทางการเงินที่สำคัญสำหรับงบการเงินของบริษัทและบริษัทย่อย

[]

2.  คำอธิบายและการวิเคราะห์ฐานะการเงินและผลการดำเนินงาน

12.2.1 บทรายงานและการวิเคราะห์ของฝ่ายบริหาร

บทสรุปผู้บริหาร

บริษัท ผลิตไฟฟ้า จำกัด (มหาชน) หรือ บผฟ. เป็นผู้ผลิตไฟฟ้าอิสระเอกชน (Independent
Power Producer) ซึ่งมีกำลังผลิตติดตั้งตามสัดส่วนการถือหุ้นรวมจำนวน 3,509 เมกะวัตต์
จากโรงไฟฟ้าขนาดใหญ่และเล็กรวมทั้งสิ้น 14 โรง โดยกลุ่ม บผฟ. มีเหตุการณ์สำคัญที่เกิดขึ้นในปี
2550 ดังนี้

-   เริ่มรับรู้ส่วนแบ่งผลกำไรจากกิจการร่วมค้าบริษัท บีแอลซีพี เพาเวอร์ จำกัด (บีแอลซีพี)
    กำลังการผลิต 1,434 เมกะวัตต์ ในสัดส่วนร้อยละ 50 ตั้งแต่ มกราคม 2550 เป็นต้นไป

-   โครงการขยายกำลังผลิตที่ อมตะ เพาเวอร์ บางปะกง (เอพีบีพี) กำลังการผลิต 55
    เมกะวัตต์ ซึ่งเป็นโรงไฟฟ้าชนิดพลังงานความร้อนร่วม
    ได้เริ่มเดินเครื่องเชิงพาณิชย์แล้วเมื่อวันที่ 25 เมษายน 2550

-   โครงการแก่งคอย 2 ซึ่งเป็นโรงไฟฟ้าชนิดพลังความร้อนร่วมของกิจการร่วมค้าบริษัท กัลฟ์
    เพาเวอร์ เจเนอเรชั่น จำกัด (จีพีจี) ได้เริ่มเดินเครื่องเชิงพาณิชย์โรงที่ 1 กำลังผลิต 734
    เมกะวัตต์ เป็นที่เรียบร้อยเมื่อวันที่ 5 พฤษภาคม 2550

สำหรับผลการดำเนินงานของกลุ่ม บผฟ. ในปี 2550 สิ้นสุด ณ วันที่ 31 ธันวาคม 2550
มีกำไรสุทธิทั้งสิ้น 8,402 ล้านบาท เพิ่มขึ้น 2,386 ล้านบาท หรือคิดเป็นร้อยละ 40 เมื่อเทียบกับปี
2549 ทั้งนี้หากไม่คำนึงถึงผลกระทบจากอัตราแลกเปลี่ยนสำหรับ บผฟ. และบริษัทย่อยแล้ว ในปี
2550 บริษัทจะมีกำไรจำนวน 8,281 ล้านบาท เพิ่มขึ้นจากปี 2549 จำนวน 2,982 ล้านบาท
หรือคิดเป็นร้อยละ 56 โดยสาเหตุของการเปลี่ยนแปลงเนื่องจาก

-   บผฟ. มีขาดทุนเพิ่มขึ้น 289 ล้านบาท ส่งผลให้ขาดทุนสุทธิ 394 ล้านบาท
    เนื่องจากค่าใช้จ่ายในการบริหารและดอกเบี้ยจ่ายของเงินกู้ยืมระยะสั้นที่เพิ่มขึ้น

-   กลุ่มธุรกิจผู้ผลิตไฟฟ้าอิสระเอกชน (ไอพีพี) คือ บริษัท ผลิตไฟฟ้าระยอง จำกัด (บฟร.)
    บริษัท ผลิตไฟฟ้าขนอม จำกัด (บฟข.) บีแอลซีพี และ จีพีจี มีกำไรสุทธิของกลุ่มเท่ากับ
    7,735 ล้านบาท เพิ่มขึ้น 2,869 ล้านบาท เนื่องจากการรับรู้ผลการดำเนินงาน ของ
    บีแอลซีพี ตั้งแต่เดือน มกราคม 2550 และการรับรู้ผลการดำเนินงานของโครงการแก่งคอย 2
    ที่เริ่มเดินเครื่องเชิงพาณิชย์โรงที่ 1 ตั้งแต่เดือนพฤษภาคม 2550

-   กลุ่มธุรกิจผู้ผลิตไฟฟ้ารายเล็ก (เอสพีพี) ประกอบด้วย 3 กิจการร่วมค้า คือ บริษัท
    กัลฟ์อิเล็คตริก จำกัด (มหาชน) (จีอีซี) (ไม่รวม จีพีจี) บริษัท อมตะ-เอ็กโก เพาเวอร์
    จำกัด (เออีพี) บริษัท อมตะ เพาเวอร์ (บางปะกง) จำกัด (เอพีบีพี) และ 2 บริษัทย่อย
    คือ บริษัท เอ็กโก โคเจนเนอเรชั่น จำกัด (เอ็กโก โคเจน) และ บริษัท ร้อยเอ็ด กรีน
    จำกัด (ร้อยเอ็ด กรีน) มีกำไรสุทธิรวมทั้งสิ้นเท่ากับ 882 ล้านบาท เพิ่มขึ้นทั้งสิ้น 446
    ล้านบาท โดยส่วนใหญ่มาจากกำไรสุทธิของ จีอีซี ที่เพิ่มขึ้น จากกำไรจากอัตราแลกเปลี่ยน

-   กลุ่มธุรกิจผู้ผลิตไฟฟ้าต่างประเทศ ประกอบด้วย 2 กิจการร่วมค้า คือ บริษัท โคแนล โฮลดิ้ง
    คอร์ปอเรชั่น (โคแนล) และ โครงการน้ำเทิน 2 (เอ็นทีพีซี) มีขาดทุนเพิ่มขึ้น 40 ล้านบาท
    ส่งผลให้ขาดทุนสุทธิรวม 197 ล้านบาท สาเหตุหลักเนื่องจากโคแนลมีส่วนแบ่งผลกำไรจำนวน
    53 ล้านบาท ลดลง 65 ล้านบาท เนื่องจากรายได้ค่าไฟที่ลดลงจากการโอนโรงไฟฟ้าของ
    บริษัท นอร์ธเทิร์น มินดาเนา เพาเวอร์ คอร์ปอเรชั่น (เอ็นเอ็มพีซี) ให้กับ National
    Power Corporation (เอ็นพีซี) เมื่อเดือนกุมภาพันธ์ 2549 และค่าเงินเปโซที่แข็งค่าขึ้น
    ในขณะที่ส่วนแบ่งผลขาดทุนจาก เอ็นทีพีซี ลดลงจำนวน 25 ล้านบาท
    เนื่องจากขาดทุนจากอัตราแลกเปลี่ยนลดลง

-   กลุ่มธุรกิจอื่นๆ ประกอบด้วย 2 บริษัทย่อย คือ บริษัท เอ็กโก เอ็นจิเนียริ่ง แอนด์ เซอร์วิส
    จำกัด (เอสโก) บริษัท เอ็กคอมธารา จำกัด (เอ็กคอมธารา) และกิจการร่วมค้าบริษัท
    อมตะ เพาเวอร์-เอสโก เซอร์วิส จำกัด (อเมสโก) มีกำไรสุทธิรวมทั้งสิ้น 255 ล้านบาท
    ลดลง 4 ล้านบาท สาเหตุหลักจากกำไรสุทธิจากเอสโกลดลง 17 ล้านบาท
    จากรายได้ค่าบริการที่ลดลง ในขณะที่กำไรสุทธิจากเอ็กคอมธาราเพิ่มขึ้น 13 ล้านบาท
    จากรายได้ค่าขายน้ำที่เพิ่มขึ้น

การวิเคราะห์ผลการปฏิบัติตามแผนการดำเนินธุรกิจ

  บผฟ. เป็นบริษัทผลิตไฟฟ้าเอกชนรายใหญ่แห่งแรกของประเทศไทยที่จัดตั้งขึ้นเมื่อวันที่ 12
  พฤษภาคม 2535 ในลักษณะบริษัทโฮลดิ้ง ที่มีการลงทุนในบริษัทย่อยหรือบริษัทร่วมต่างๆ บผฟ.
  ดำเนินการภายใต้วิสัยทัศน์ที่ว่า
  “เป็นบริษัทไทยชั้นนำที่ดำเนินธุรกิจผลิตไฟฟ้าครบวงจรและครอบคลุมถึงธุรกิจการให้บริการด้านพลังงานทั้งในประเทศไทยและภูมิภาคอาเซียนด้วยความมุ่งมั่นที่จะธำรงไว้ซึ่งสิ่งแวดล้อมและการพัฒนาสังคม”

  บผฟ.ดำเนินธุรกิจหลักในการลงทุนในโครงการผลิตไฟฟ้าเอกชนรายใหญ่ทั้งในประเทศไทยและภูมิภาคอาเซียน
  เพื่อผลิตและจำหน่ายกระแสไฟฟ้าให้การไฟฟ้าฝ่ายผลิตแห่งประเทศไทย (กฟผ.)
  ภายใต้สัญญาซื้อขายไฟฟ้าระยะยาว
  โดยมีเป้าหมายในการจัดหาผลตอบแทนที่ดีจากการลงทุนให้แก่ผู้ถือหุ้นโดยการบริหารจัดการโครงการที่มีอยู่ปัจจุบัน
  ตลอดจนการสรรหาโครงการที่มีคุณภาพและให้ผลตอบแทนที่ดีในอนาคต
  และอยู่ในระดับความเสี่ยงที่สามารถยอมรับได้

  ณ เดือนธันวาคม 2550 ประเทศไทยมีกำลังผลิตติดตั้งรวมจำนวน 28,250.25 เมกะวัตต์1
  ซึ่งประมาณร้อยละ 12.42 ของกำลังผลิตนี้มาจากกำลังผลิตในกลุ่ม บผฟ. โดยในปี 2550
  ความต้องการพลังไฟฟ้าสูงสุดเกิดขึ้น ณ วันที่ 24 เมษายน 2550 ที่ 22,586.1 เมกะวัตต์[1]
  คิดเป็นอัตราการเติบโตร้อยละ 7.23 เมื่อเทียบกับความต้องการพลังไฟฟ้าสูงสุด
  ซึ่งเกิดขึ้นเมื่อเดือนพฤษภาคมของปี 2549

  เมื่อวันที่ 16 พฤศจิกายน 2550
  กระทรวงพลังงานได้ประกาศรายชื่อบริษัทที่ผ่านการคัดเลือกด้านเทคนิคเบื้องต้นของการประมูล
  IPP โดยมีผู้ผ่านเข้ารอบแรกจำนวน 17 ราย จากผู้ยื่นซองประกวดทั้งหมด 20 ราย โดย บผฟ.
  ผ่านการพิจารณาทางเทคนิคทั้ง 3 โรงไฟฟ้าที่ยื่นประกวด และในวันที่ 7 ธันวาคม 2550
  กระทรวงพลังงานได้ประกาศรายชื่อผู้ชนะการประมูล IPP รอบที่สอง (ด้านราคา) มีทั้งสิ้น 4
  โครงการ กำลังผลิตรวม 4,400 เมกะวัตต์ (เข้าระบบปี 2555-2557) เพิ่มจากเดิมที่จะรับซื้อ
  3,200 เมกะวัตต์ โดยที่ บผฟ. ไม่ได้รับการคัดเลือกในรอบที่สองนี้

  สำหรับทิศทางการดำเนินธุรกิจของ บผฟ.
  ได้ปรับกลยุทธ์ในการขยายการลงทุนไปยังโรงไฟฟ้าต่างประเทศมากขึ้น
  โดยเฉพาะประเทศเพื่อนบ้านที่มีการขายไฟกลับเข้ามายังประเทศไทย เช่น
  โครงการโรงไฟฟ้าในประเทศลาว พม่า และกัมพูชา ตลอดจนลงทุนโครงการอื่น ๆ
  ภายในประเทศไทยที่เกี่ยวข้องกับเชื้อเพลิง และพลังงานหมุนเวียน เช่น พลังงานลม
  พลังงานขยะ และพลังงานชีวมวล

  ณ วันที่ 31 ธันวาคม 2550 บผฟ. มีกำลังผลิตติดตั้งตามสัดส่วนการถือหุ้นรวมจำนวน 3,509
  เมกะวัตต์ จากโรงไฟฟ้า 14 โรง โดยกำลังการผลิตติดตั้งส่วนใหญ่มาจากโรงไฟฟ้าของ บฟร.
  กำลังผลิตติดตั้ง 1,232 เมกะวัตต์ และโรงไฟฟ้าของ บฟข. กำลังผลิตติดตั้ง 824 เมกะวัตต์
  ซึ่งทั้ง 2 โรงไฟฟ้าดังกล่าวใช้ก๊าซธรรมชาติเป็นเชื้อเพลิงหลัก
  โดยกำลังการผลิตติดตั้งของโรงไฟฟ้าทั้งสอง คิดเป็นสัดส่วนร้อยละ 59
  ของกำลังผลิตติดตั้งรวมของ บผฟ.

  นอกจากนี้ บผฟ. มีกำลังการผลิตติดตั้งจากโครงการโรงไฟฟ้าถ่านหินบีแอลซีพี กำลังการผลิต
  1,434 เมกะวัตต์ ในสัดส่วนร้อยละ 50 โดยคิดเป็นสัดส่วนการถือหุ้นของ บผฟ. จำนวน 717
  เมกะวัตต์ หรือร้อยละ 20 ของกำลังการผลิตติดตั้งรวมของ บผฟ.
  โครงการดังกล่าวตั้งอยู่ในนิคมอุตสาหกรรมมาบตาพุด จังหวัดระยอง
  โดยใช้ถ่านหินคุณภาพดีนำเข้ามาจากประเทศออสเตรเลียเป็นเชื้อเพลิง

  ทั้งนี้ยังมีโครงการแก่งคอย 2 โรงที่ 1
  ซึ่งเป็นโครงการใหญ่ที่เพิ่งแล้วเสร็จและเดินเครื่องเชิงพาณิชย์เมื่อวันที่ 5 พฤษภาคม 2550
  ซึ่งคิดเป็นกำลังการผลิตติดตั้งในส่วนการถือหุ้นของ บผฟ. จำนวนรวม 367 เมกะวัตต์ (บผฟ.
  ถือหุ้นร้อยละ 50 ในจีอีซี ซึ่งถือหุ้นในบริษัทที่ดูแลโครงการคือ จีพีจี ร้อยละ 99.99)
  ตั้งอยู่ที่จังหวัดสระบุรี กำลังผลิตรวม 1,468 เมกะวัตต์ โดยใช้ก๊าซธรรมชาติเป็นเชื้อเพลิงหลัก

  นอกเหนือจากนั้น บริษัทกำลังพัฒนาโครงการโรงไฟฟ้าอีก 2 โครงการ
  ซึ่งคิดเป็นกำลังการผลิตติดตั้งในส่วนการถือหุ้นของ บผฟ. จำนวนรวม 635 เมกะวัตต์ ได้แก่

  1. โครงการแก่งคอย 2 โรงที่ 2 กำลังผลิต 734 เมกะวัตต์
  โครงการนี้มีกำหนดเริ่มเดินเครื่องเชิงพาณิชย์ในวันที่ 1 มีนาคม 2551
  ขณะนี้ได้ดำเนินการก่อสร้างโครงการแล้วเสร็จไปประมาณร้อยละ 99.5 และ เมื่อวันที่ 25
  มกราคม 2551 กฟผ. ได้อนุมัติการรับซื้อไฟฟ้าเพิ่มเติมจากโรงไฟฟ้าแก่งคอย 2 โรงที่ 2
  ก่อนวันเดินเครื่องเชิงพาณิชย์จริง เมื่อ จีพีจี ได้ดำเนินการทดสอบโรงไฟฟ้าแล้วเสร็จ

  2. โครงการน้ำเทิน 2 (บผฟ. ถือหุ้นร้อยละ 25 ในเอ็นทีพีซี ซึ่งเป็นเจ้าของโครงการ)
  ผลิตกระแสไฟฟ้าจากพลังน้ำในประเทศสาธารณรัฐประชาธิปไตยประชาชนลาว มีกำลังผลิต
  1,070 เมกะวัตต์ และกำหนดจำหน่ายกระแสไฟฟ้าได้ในเดือนธันวาคม ปี 2552
  โดยมีสัญญาขายไฟฟ้าให้กับ กฟผ. จำนวน 995 เมกะวัตต์
  และขายไฟฟ้าส่วนที่เหลือให้กับรัฐบาลลาว ความคืบหน้าในการก่อสร้างโครงการ ณ สิ้นปี 2550
  อยู่ที่ประมาณร้อยละ 78

  ในส่วนนโยบายการจ่ายเงินปันผลนั้น บริษัทมีนโยบายจ่ายเงินปันผลให้แก่ผู้ถือหุ้นในอัตราร้อยละ
  40 ของกำไรสุทธิงบการเงินรวมหลังหักภาษีเงินได้ หรือ ในจำนวนที่ทยอยเพิ่มขึ้นอย่างสม่ำเสมอ
  หากไม่มีเหตุจำเป็นอื่นใด เช่น การขยายธุรกิจของบริษัทในโครงการต่าง ๆ ในอนาคต
  หรือการจ่ายเงินปันผลที่มีผลกระทบต่อการดำเนินงานปกติของบริษัทอย่างมีสาระสำคัญโดยการจ่ายเงินปันผลต้องไม่เกินกว่ากำไรสะสมของงบการเงินเฉพาะกิจการ

นโยบายการบัญชี

  เริ่มตั้งแต่วันที่ 1 มกราคม 2550 กลุ่มบริษัทได้มีการถือปฏิบัติและเปลี่ยนแปลงนโยบายการบัญชี 3
  รายการดังนี้

1)  ร่างมาตรฐานการบัญชีไทย เรื่องผลประโยชน์ของพนักงาน

  ตามที่สภาวิชาชีพบัญชีได้จัดทำร่างมาตรฐานการบัญชีไทยเกี่ยวกับการบัญชีสำหรับผลประโยชน์พนักงาน
  ซึ่งร่างมาตรฐานการบัญชีไทยฉบับดังกล่าวมีเนื้อหาสาระไม่แตกต่างจากมาตรฐานการบัญชีระหว่างประเทศฉบับที่
  19 เรื่องผลประโยชน์ของพนักงาน
  ซึ่งคาดว่าทางสภาวิชาชีพบัญชีจะประกาศให้ร่างมาตรฐานการบัญชีไทยฉบับดังกล่าวมีผลบังคับใช้ในปี
  พ.ศ. 2552
  คณะกรรมการบริษัทได้พิจารณาแล้วเห็นชอบให้กลุ่มบริษัทนำร่างมาตรฐานการบัญชีฉบับดังกล่าวมาถือปฏิบัติก่อนกำหนด
  โดยกลุ่มบริษัทได้นำร่างมาตรฐานการบัญชีไทยฉบับดังกล่าวมาถือปฏิบัติสำหรับรอบปีบัญชี 2550
  เป็นต้นไป ทั้งนี้เพื่อให้งบการเงินของกลุ่มบริษัทแสดงฐานะการเงินและผลการดำเนินที่แท้จริง
  รวมทั้งสะท้อนภาระหนี้สินและค่าใช้จ่ายที่เกิดจากผลประโยชน์ของพนักงานที่กลุ่มบริษัทมีภาระผูกพันในปัจจุบัน
  โดยภาระผูกพันดังกล่าวเกี่ยวเนื่องมาจากการให้บริการของพนักงาน

  กลุ่มบริษัทได้เริ่มใช้นโยบายการบัญชีเกี่ยวกับผลประโยชน์พนักงานตามแนวทางปฏิบัติของร่างมาตรฐานการบัญชีไทยในส่วนที่เกี่ยวข้องกับผลประโยชน์พนักงานหลังการเลิกจ้างหรือเกษียณอายุ
  ตั้งแต่วันที่ 1 มกราคม 2550
  โดยกลุ่มบริษัทใช้วิธีปรับย้อนหลังสำหรับการนำนโยบายการบัญชีมาใช้
  กล่าวคือได้ทำการปรับปรุงค่าใช้จ่ายที่เกิดจากผลประโยชน์ของพนักงานอันเนื่องมาจากการให้บริการของพนักงานในอดีตกับกำไรสะสมต้นงวด
  และรับรู้ค่าใช้จ่ายที่เกิดจากผลประโยชน์ของพนักงานอันเนื่องมาจากการให้บริการของพนักงานในงวดปีปัจจุบันในงบกำไรขาดทุนของงวดนั้น
  ผลกระทบของการเปลี่ยนแปลงที่มีต่องบดุลรวม ณ วันที่ 31 ธันวาคม 2549
  และงบกำไรขาดทุนรวมสำหรับปีสิ้นสุดวันที่ 31 ธันวาคม 2549 มีดังต่อไปนี้

งบดุลรวม ณ วันที่ 31 ธันวาคม 2549 หน่วย : ล้านบาท

  -------------------------------------------------------------- --------
  ภาระผูกพันผลประโยชน์พนักงานหลังการเลิกจ้างหรือเกษียณอายุ เพิ่มขึ้น           (116)

  ส่วนได้เสียในกิจการร่วมค้า ลดลง                                      (2)

  หนี้สินสุทธิในกิจการร่วมค้า เพิ่มขึ้น                                      (3)

  กำไรสะสม ณ วันที่ 31 ธันวาคม 2549 ลดลง                             (121)
  -------------------------------------------------------------- --------

งบกำไรขาดทุนรวมสำหรับปีสิ้นสุดวันที่ 31 ธันวาคม 2549 หน่วย : ล้านบาท

  ---------------------------------------------------- ------------------
  กำไรสุทธิ ลดลง                                         (20)

  กำไรต่อหุ้นขั้นพื้นฐานลดลง (บาท)                            (0.03)
  ---------------------------------------------------- ------------------

2)  มาตรฐานการบัญชีสำหรับเงินลงทุนในบริษัทย่อย บริษัทร่วม
      และส่วนได้เสียในกิจการร่วมค้าในงบการเงินเฉพาะกิจการ

  ตามประกาศสภาวิชาชีพบัญชีลงวันที่ 2 พฤษภาคม พ.ศ. 2550
  ได้มีการแก้ไขมาตรฐานการบัญชีฉบับที่ 44 เรื่องงบการเงินรวมและ
  งบการเงินเฉพาะกิจการและฉบับที่ 45 เรื่องเงินลงทุนในบริษัทร่วม
  โดยกำหนดให้เปลี่ยนวิธีการบัญชีจากวิธีส่วนได้เสียเป็นวิธีราคาทุนสำหรับเงินลงทุนในบริษัทย่อยและบริษัทร่วมและกิจการร่วมค้าที่แสดงไว้ในงบการเงินเฉพาะบริษัท
  ตามวิธีราคาทุนรายได้จากเงินลงทุนจะรับรู้เมื่อมีการประกาศจ่ายเงินปันผล
  ประกาศดังกล่าวมีผลบังคับใช้กับงบการเงินสำหรับรอบระยะเวลาบัญชีที่เริ่มในหรือหลังวันที่ 1
  มกราคม 2550 เป็นต้นไป
  ทั้งนี้กลุ่มบริษัทได้ถือปฏิบัติเช่นเดียวกันสำหรับส่วนได้เสียในกิจการร่วมค้าที่แสดงในงบการเงินเฉพาะกิจการ
  โดยกลุ่มบริษัทเริ่มใช้วิธีราคาทุนตั้งแต่วันที่ 1 มกราคม 2550 และ
  ได้ปรับปรุงงบการเงินที่แสดงเปรียบเทียบย้อนหลังด้วย

  จากการเปลี่ยนแปลงวิธีการบันทึกบัญชีดังกล่าวทำให้กำไรสุทธิในงบการเงินเฉพาะกิจการไม่เท่ากับกำไรสุทธิในงบการเงินรวม
  โดยในปี 2550 สิ้นสุด ณ วันที่ 31 ธันวาคม 2550 งบการเงินรวมมีกำไรสุทธิจำนวน 8,402
  ล้านบาท หรือคิดเป็น 15.96 บาทต่อหุ้น งบการเงินเฉพาะมีกำไรสุทธิ 8,584 ล้านบาท
  หรือคิดเป็น 16.31 บาทต่อหุ้น
  ผลแตกต่างของกำไรสุทธิจากงบการเงินทั้งสองดังกล่าวมีสาเหตุมาจากการเปลี่ยนแปลงวิธีการบันทึกบัญชีเงินลงทุนในบริษัทย่อยและกิจการร่วมค้าในงบการเงินเฉพาะ
  โดยที่กำไรสุทธิในงบการเงินรวมได้รวมผลการดำเนินงานของบริษัทย่อยและกิจการร่วมค้าตามสัดส่วนการถือหุ้น
  ในขณะที่กำไรสุทธิในงบการเงินเฉพาะจะรับรู้เฉพาะผลการดำเนินงานของ บผฟ.
  และรับรู้รายได้จากการลงทุนในบริษัทย่อยและกิจการร่วมค้าก็ต่อเมื่อบริษัทย่อยและกิจการร่วมค้าประกาศจ่ายเงินปันผลเท่านั้น
  ในกรณีนี้ บผฟ. มีขาดทุนจากการดำเนินงาน 31 ล้านบาท และ
  บริษัทย่อยและกิจการร่วมค้าได้ประกาศจ่ายเงินปันผลให้กับ บผฟ. จำนวน 8,615 ล้านบาท

  นอกจากนั้นผลกระทบของการเปลี่ยนแปลงดังกล่าวที่มีต่องบดุลเฉพาะกิจการ งวดสิ้นสุด ณ วันที่
  31 ธันวาคม 2549 เป็นดังนี้

  หน่วย:ล้านบาท

+---------------------------------------------------------+------------+
|   เงินลงทุนในบริษัทย่อย ลดลง                                 | (4,033)    |
+---------------------------------------------------------+------------+
|   ส่วนได้เสียในกิจการร่วมค้า สุทธิ ลดลง                         | (280)      |
+---------------------------------------------------------+------------+
|   หนี้สินสุทธิในกิจการร่วมค้า ลดลง                              | (620)      |
+---------------------------------------------------------+------------+
| หนี้สินอื่นลดลง                                              | (911)      |
+---------------------------------------------------------+------------+
|   ผลกระทบจากการแปลงค่างบการเงินของบริษัทที่อยู่ในต่างประเทศ      | 14         |
|   เพิ่มขึ้น                                                 |            |
+---------------------------------------------------------+------------+
|   กำไรสะสม ลดลง                                         | (2,796)    |
+---------------------------------------------------------+------------+

  อย่างไรก็ตาม
  การเปลี่ยนแปลงนโยบายบัญชีดังกล่าวส่งผลต่อการแสดงรายการบัญชีที่เกี่ยวข้องกับเงินลงทุนในบริษัทย่อยและส่วนได้เสียในกิจการร่วมค้าในงบการเงินเฉพาะกิจการเท่านั้น
  ไม่ได้มีผลกระทบต่อการจัดทำงบการเงินรวมแต่อย่างใด

3)  มาตรฐานการบัญชีสำหรับการบันทึกส่วนได้เสียในกิจการร่วมค้าในงบการเงินรวม

  เริ่มตั้งแต่วันที่ 1 มกราคม พ.ศ. 2550
  กลุ่มบริษัทได้เปลี่ยนนโยบายการบัญชีสำหรับการบันทึกส่วนได้เสียในกิจการร่วมค้าในงบการเงินรวมจากวิธีรวมตามสัดส่วนเป็นวิธีส่วนได้เสีย
  เนื่องจากกลุ่มบริษัทพิจารณาและเห็นว่าการบันทึกส่วนได้เสียในกิจการร่วมค้าโดยวิธีส่วนได้เสียในงบการเงินรวมจะสะท้อนถึงลักษณะธุรกิจของกลุ่มบริษัทได้เหมาะสมยิ่งขึ้น
  ซึ่งมีผลทำให้ผู้ใช้งบการเงินเข้าใจถึงลักษณะและการดำเนินธุรกิจของกลุ่มบริษัทได้ดียิ่งขึ้น ทั้งนี้
  ส่วนได้เสียในกิจการร่วมค้าของกลุ่มบริษัทส่วนใหญ่เป็นการลงทุนในกิจการโรงไฟฟ้าซึ่งเป็นโครงการขนาดใหญ่ที่ต้องใช้เงินทุนจำนวนมาก
  ดังนั้นเงินทุนส่วนใหญ่จะมาจากการกู้ยืม
  ซึ่งโดยปกติแล้วเงินกู้ยืมของกิจการร่วมค้าจะค้ำประกันโดยสินทรัพย์ของกิจการร่วมค้าเองและไม่มีผลผูกพันต่อผู้ร่วมทุน
  กลุ่มบริษัทใช้วิธีปรับย้อนหลังสำหรับการเปลี่ยนแปลงนโยบายการบัญชีดังกล่าว

  ทั้งนี้ งบดุลรวม ณ 31 ธันวาคม 2549 และงบกำไรขาดทุนรวมประจำปี 2549 สิ้นสุด 31
  ธันวาคม 2549 ได้มีการปรับใหม่เพื่อใช้ในการเปรียบเทียบ
  และผลจากการเปลี่ยนแปลงนโยบายดังกล่าวทำให้ กลุ่ม บผฟ. รับรู้ส่วนได้เสียจาก
  กิจการร่วมค้า 7 บริษัท คือ บีแอลซีพี จีอีซี เอพีบีพี เออีพี โคแนล เอ็นทีพีซี และอเมสโก

รายงานและวิเคราะห์ผลการดำเนินงาน

  โครงสร้างการดำเนินธุรกิจ ของ บผฟ. อยู่ในรูปของบริษัทโฮลดิ้ง
  เพื่อให้แต่ละบริษัทดำเนินธุรกิจด้านการผลิตไฟฟ้าหรือธุรกิจเกี่ยวเนื่องได้อย่างอิสระต่อกัน โดย
  บผฟ. มีรายได้หลัก คือเงินปันผลที่มาจากกำไรของบริษัทย่อย บริษัทร่วม
  และส่วนได้เสียในกิจการร่วมค้า
  การจัดโครงสร้างดังกล่าวมีวัตถุประสงค์เพื่อได้รับความสะดวกในการขยายกิจการ
  และเพิ่มความสามารถในการระดมเงินกู้สำหรับโครงการใหม่ โดยไม่มีผลกระทบใดๆ
  ต่อโครงการเก่า

  ฝ่ายบริหารขอแสดงรายงานวิเคราะห์งบการเงินรวมของ บผฟ. บริษัทย่อย และ
  ส่วนได้เสียในกิจการร่วมค้า เพื่อให้เห็นถึงภาพรวมที่ชัดเจนของผลการดำเนินงาน ดังต่อไปนี้

3.1 สรุปผลการดำเนินงาน

กำไรสุทธิของกลุ่ม บผฟ. ประจำปี 2550 สิ้นสุด ณ วันที่ 31 ธันวาคม 2550 มีจำนวนทั้งสิ้น
8,402 ล้านบาท เพิ่มขึ้น 2,386 ล้านบาท หรือ ร้อยละ 40 เมื่อเปรียบเทียบกับปี 2549
สาเหตุหลักมาจากส่วนแบ่งกำไรจากกิจการร่วมค้าที่เพิ่มขึ้น 5,134 ล้านบาท ส่วนใหญ่มาจาก
บีแอลซีพี จีพีจี และจีอีซี

สำหรับกำไรขั้นต้นมีจำนวนเท่ากับ 5,229 ล้านบาท ลดลง 2,795 ล้านบาท หรือร้อยละ 35
สาเหตุหลักจากรายได้ค่าไฟฟ้าของ บฟร. และ บฟข.
ที่ลดลงจากอัตราค่าไฟซึ่งเป็นไปตามสัญญาซื้อขายไฟฟ้า และมีกำไรจากการดำเนินงานจำนวน
4,938 ล้านบาท ลดลง 3,624 ล้านบาท หรือร้อยละ 42
โดยปัจจัยหลักของการลดลงของกำไรขั้นต้น และกำไรจากการดำเนินงาน
คือการลดลงของรายได้ค่าไฟฟ้า กำไรจากอัตราแลกเปลี่ยน และดอกเบี้ยรับของ บผฟ.
และบริษัทย่อย

[]

สำหรับปี 2550 กลุ่ม บผฟ. มีกำไรจากอัตราแลกเปลี่ยนสำหรับ บผฟ. และบริษัทย่อย จำนวน 121
ล้านบาท เมื่อเปรียบเทียบกับปี 2549 ซึ่ง กลุ่ม บผฟ. มีกำไรจากอัตราแลกเปลี่ยน จำนวน 716
ล้านบาท ทั้งนี้กำไรจากอัตราแลกเปลี่ยนที่ยังไม่เกิดขึ้นจริงจำนวน 70 ล้านบาทเป็นตัวเลขทางบัญชี
เพื่อให้เป็นไปตามมาตรฐานการบัญชีไทยซึ่งเกิดขึ้นจากผลต่างของการแปลงมูลค่าหนี้คงค้างสุทธิเฉพาะที่เป็นเงินตราสกุลต่างประเทศกลับมาเป็นเงินตราสกุลบาท
ณ วันสิ้นสุดงวดของบัญชีปัจจุบัน (วันที่ 31 ธันวาคม 2550) กับงวดก่อนหน้านี้ (วันที่ 31 ธันวาคม
2549)

หากไม่คำนึงถึงผลกระทบจากอัตราแลกเปลี่ยนสำหรับ บผฟ.และบริษัทย่อยแล้วในปี 2550
บริษัทจะมีกำไรจำนวน 8,281 ล้านบาท เพิ่มขึ้นจากปี 2549 จำนวน 2,982 ล้านบาท
หรือคิดเป็นร้อยละ 56

นอกจากนี้หากไม่คำนึงถึงกำไรจากอัตราแลกเปลี่ยนสำหรับ บผฟ.และบริษัทย่อย จำนวน 121
ล้านบาท ดอกเบี้ยจ่ายจำนวน 819 ล้านบาท ภาษีเงินได้จำนวน 634 ล้านบาท
และค่าเสื่อมราคาและค่าตัดจำหน่ายต่างๆ จำนวน 2,190 ล้านบาท กำไรก่อนหักดอกเบี้ยจ่าย ภาษี
ค่าเสื่อมราคาและค่าตัดจำหน่ายต่างๆ (EBITDA) ของกลุ่ม บผฟ. ปี 2550 จะเป็นจำนวน
11,924 ล้านบาท[2] เพิ่มขึ้น 2,187 ล้านบาท หรือคิดเป็นร้อยละ 22 เมื่อเทียบกับกำไรของกลุ่ม
บผฟ. ในปี 2549 จำนวน 9,737 ล้านบาท ซึ่งไม่รวมผลกำไรจากอัตราแลกเปลี่ยนจำนวน 716
ล้านบาท ดอกเบี้ยจ่ายจำนวน 1,166 ล้านบาท ภาษีเงินได้จำนวน 1,130 ล้านบาท
และค่าเสื่อมราคาและค่าตัดจำหน่ายต่างๆ จำนวน 2,142 ล้านบาท

อัตราส่วนแสดงความสามารถในการหากำไร (Profitability Ratio) มีดังนี้

-   อัตรากำไรขั้นต้นเท่ากับร้อยละ 47.80

-   อัตรากำไรจากการดำเนินงานเท่ากับร้อยละ 45.14

-   อัตรากำไรสุทธิเท่ากับร้อยละ 50.48

-   อัตรากำไรสุทธิ (ไม่รวมผลกระทบจากอัตราแลกเปลี่ยนของ บผฟ. และบริษัทย่อย)
    เท่ากับร้อยละ 49.75

-   กำไรสุทธิ ต่อหุ้น เท่ากับ 15.96 บาท

-   กำไรสุทธิ (ที่ไม่รวมผลกระทบจากอัตราแลกเปลี่ยนของ บผฟ. และบริษัทย่อย) ต่อหุ้นเท่ากับ
    15.73 บาท

-   อัตราผลตอบแทนผู้ถือหุ้นเท่ากับร้อยละ 21.89

อัตรากำไรขั้นต้น เท่ากับร้อยละ 47.80 นั้นต่ำกว่าปี 2549 ซึ่งเท่ากับร้อยละ 57.98
เนื่องจากกำไรสุทธิของ บฟร. และ บฟข. ลดลง สาเหตุหลักจากรายได้ค่าไฟฟ้าที่ลดลง
ในขณะที่อัตรากำไรสุทธิ (ไม่รวมผลกระทบจากอัตราแลกเปลี่ยนของ บผฟ. และบริษัทย่อย)
เท่ากับร้อยละ 49.75 นั้นสูงกว่าปี 2549 ซึ่งเท่ากับร้อยละ 36.29
สาเหตุหลักจากการรับรู้ส่วนแบ่งกำไรในส่วนได้เสียจากกิจการร่วมค้าของ บีแอลซีพี และจีพีจี

3.2 การวิเคราะห์รายได้ ค่าใช้จ่าย และส่วนแบ่งผลกำไรในส่วนได้เสียในกิจการร่วมค้า

ผลการดำเนินงานในปี 2550 ที่ไม่รวมผลกระทบจากอัตราแลกเปลี่ยนของ บผฟ.และบริษัทย่อย
(Fx) และกำไรสุทธิของผู้ถือหุ้นส่วนน้อย (MI) เป็นดังนี้

-   รายได้รวมของ บผฟ. และบริษัทย่อย มีจำนวนทั้งสิ้น 11,594 ล้านบาท เมื่อเปรียบเทียบกับปี
    2549 ลดลงจำนวน 3,092 ล้านบาท หรือร้อยละ 21

-   ค่าใช้จ่ายรวมของ บผฟ. และบริษัทย่อย มีจำนวนรวมทั้งสิ้น 8,230 ล้านบาท
    ลดลงจากช่วงเวลาเดียวกันของปีก่อน 906 ล้านบาท หรือ ร้อยละ 10

สำหรับส่วนแบ่งผลกำไรในส่วนได้เสียในกิจการร่วมค้า จำนวน 5,051 ล้านบาท
(รวมกำไรจากอัตราแลกเปลี่ยน จำนวน 890 ล้านบาทแล้ว) เพิ่มขึ้น จำนวน 5,134 ล้านบาท
เมื่อเทียบกับปี 2549 ซึ่งมีส่วนแบ่งผลขาดทุนจำนวน 83 ล้านบาท
โดยมีรายละเอียดแบ่งตามกลุ่มธุรกิจดังต่อไปนี้

[]

1) บผฟ. มีรายได้ในปี 2550 รวมจำนวน 497 ล้านบาท
แบ่งเป็นเงินปันผลรับจากการลงทุนทางการเงิน 134 ล้านบาท ดอกเบี้ยรับ 63 ล้านบาท และ
รายได้อื่นๆ 301 ล้านบาท ทั้งนี้รายได้รวมของ บผฟ. เพิ่มขึ้นจากปี 2549 ทั้งสิ้น 98 ล้านบาท
หรือร้อยละ 24 สาเหตุหลักมาจากรายได้อื่นๆเพิ่มขึ้น 243 ล้านบาท
จากกำไรจากการขายกองทุนเปิดกรุงไทยหุ้นผสมตราสารหนี้ปันผล (เคทีเอสเอฟ) จำนวน 258
ล้านบาท ในขณะที่ดอกเบี้ยรับลดลง 111 ล้านบาท คิดเป็นร้อยละ 64
เนื่องจากอัตราดอกเบี้ยและจำนวนเงินฝากที่ลดลง
ประกอบกับเงินปันผลรับจากการลงทุนทางการเงิน ลดลงทั้งสิ้น 34 ล้านบาท คิดเป็นร้อยละ 20
สาเหตุการลดลงมาจากเงินปันผลรับจาก เคทีเอสเอฟ ลดลง 78 ล้านบาท
ขณะที่เงินปันผลรับจากบริษัทจัดการและพัฒนาทรัพยากรน้ำภาคตะวันออก จำกัด (มหาชน) หรือ อีสท์
วอเตอร์ เพิ่มขึ้น จำนวน 31 ล้านบาท และเงินปันผลรับจากกองทุนเปิดอื่นๆ เพิ่มขึ้น 13 ล้านบาท

ค่าใช้จ่ายของ บผฟ. รวมทั้งสิ้น 891 ล้านบาท เพิ่มขึ้น 387 ล้านบาท หรือร้อยละ 77
เมื่อเทียบกับปี 2549 สาเหตุหลักมาจากดอกเบี้ยจ่ายที่เพิ่มขึ้น 186 ล้านบาท
ซึ่งเกิดจากเงินกู้ยืมระยะสั้นจำนวน 4,350 ล้านบาท ซึ่งได้เริ่มเบิกเงินกู้งวดแรก
จากธนาคารพาณิชย์ไทย 2 แห่ง เมื่อวันที่ 29 มกราคม 2550 และได้ชำระคืนแล้วเมื่อวันที่ 28
ธันวาคม 2550 นอกจากนั้นยังมีค่าโฆษณาประชาสัมพันธ์เพื่อการปรับภาพลักษณ์องค์กรใหม่
(Re-branding) ที่เพิ่มขึ้น และค่าใช้จ่ายพัฒนาโครงการ ซึ่งส่วนใหญ่ได้แก่ ค่าที่ปรึกษาที่เพิ่มขึ้น

2) กลุ่มธุรกิจไอพีพี คือ บฟร. บฟข. บีแอลซีพี และ จีพีจี มีรายได้รวมทั้งสิ้น 7,910 ล้านบาท
ลดลง 3,142 ล้านบาท คิดเป็นร้อยละ 28 เมื่อเทียบกับปี 2549 ค่าใช้จ่ายรวมจำนวน 4,813
ล้านบาท ลดลงจากปีก่อน 1,321 ล้านบาท หรือร้อยละ 22
และส่วนแบ่งผลกำไรในส่วนได้เสียในกิจการร่วมค้า จำนวน 4,638 ล้านบาท
(รวมกำไรจากอัตราแลกเปลี่ยนจำนวน 728 ล้านบาทแล้ว) เพิ่มขึ้น 4,690 ล้านบาท
เมื่อเทียบกับปีก่อน ซึ่งมีส่วนแบ่งผลขาดทุนจำนวน 52 ล้านบาท โดยมีรายละเอียดดังต่อไปนี้

[]

-   รายได้ค่าไฟของกลุ่ม จำนวนรวม 7,809 ล้านบาท ลดลงจากปี 2549 จำนวน 2,856
    ล้านบาท หรือร้อยละ 27 โดยแบ่งเป็นรายได้ค่าไฟของ บฟร. จำนวน 3,574 ล้านบาท
    ลดลง 1,818 ล้านบาท เนื่องจากอัตราค่าไฟ (Capacity Rate) ที่ลดลง
    โดยบางส่วนเกิดจากค่าเงินบาทที่แข็งค่าขึ้น
    ทั้งนี้เพื่อลดความเสี่ยงจากการผันผวนของอัตราแลกเปลี่ยน บฟร.
    ได้ทำสัญญาแลกเปลี่ยนรายได้ล่วงหน้ากับสถาบันการเงินแห่งหนึ่ง
    เพื่อกำหนดอัตราแลกเปลี่ยนคงที่ที่จะใช้ในการแปลงรายได้ตามสัญญาซื้อขายไฟฟ้าส่วนหนึ่งที่ผูกกับเงินสกุลดอลลาร์สหรัฐมาเป็นเงินบาท
    ณ วันที่ 31 ธันวาคม 2550 รายได้ค่าไฟฟ้าตามสัญญาอัตราแลกเปลี่ยนล่วงหน้า จำนวน
    47.82 ล้านดอลลาร์สหรัฐ มีอัตราแลกเปลี่ยนคงที่ตามสัญญาเท่ากับ 33.80
    บาทต่อดอลลาร์สหรัฐ สัญญาดังกล่าวมีผลบังคับตั้งแต่วันที่ 8 พฤศจิกายน 2550 ถึงวันที่ 5
    มกราคม 2553 นอกจากนี้ รายได้ค่าไฟ บฟข. จำนวน 4,235 ล้านบาท ลดลง 1,038
    ล้านบาท เนื่องจากอัตราค่าไฟ (Base Availability Credit) ที่ลดลง
    โดยบางส่วนเกิดจากค่าเงินบาทที่แข็งค่าขึ้นเช่นเดียวกัน
    ทั้งนี้เป็นไปตามที่กำหนดไว้ในสูตรค่าพลังไฟฟ้า ในลักษณะ “Cost Plus”
    หรือต้นทุนบวกกำไรส่วนเพิ่มที่ให้แก่ผู้ประกอบการภายใต้สัญญาซื้อขายไฟฟ้า (PPA)
    และเป็นไปตามที่ได้ประมาณการไว้แล้ว

    []

สัญญาซื้อขายไฟฟ้าได้กำหนดอัตราค่าไฟฟ้าในแต่ละปีเพื่อให้ครอบคลุมค่าใช้จ่ายคงที่ คือ
ค่าชำระหนี้และค่าบำรุงรักษาหลัก
ซึ่งจะใช้อัตราดังกล่าวตามที่ได้ตกลงในสัญญาซื้อขายไฟฟ้าในการคำนวณค่าไฟฟ้าในแต่ละงวด
นอกจากนั้น ในการคำนวณรายได้ค่าความพร้อมจ่ายพลังไฟฟ้า
ได้รับการปรับเพื่อชดเชยผลกระทบที่เกิดจากอัตราแลกเปลี่ยน
สำหรับภาระค่าใช้จ่ายในการกู้ยืมเงินและค่าอะไหล่ที่ใช้ในการบำรุงรักษาหลักที่เป็นสกุลดอลลาร์สหรัฐ
ซึ่ง บฟร. และ บฟข. จะได้รับการชดเชยทุกเดือนตามงวดกำหนดชำระค่าไฟฟ้า
โดยจะได้รับค่าพลังไฟฟ้าเพิ่มขึ้น
จากที่เคยกำหนดไว้ในสัญญาซื้อขายไฟฟ้าก่อนการเพิ่มเติมเงื่อนไขการปรับตามอัตราแลกเปลี่ยนเมื่ออัตราแลกเปลี่ยนสูงกว่าระดับ
28 บาท ต่อหนึ่งดอลลาร์สหรัฐ และได้รับค่าพลังไฟฟ้าลดลงเมื่ออัตราแลกเปลี่ยนต่ำกว่าระดับ 28
บาท ต่อหนึ่งดอลลาร์สหรัฐ ทั้งนี้
รายได้ค่าไฟฟ้าจากบริษัทย่อยหลักได้รวมส่วนค่าไฟฟ้าที่ได้รับชดเชยผลกระทบจากอัตราแลกเปลี่ยนเป็นเงิน
393 ล้านบาท สำหรับปี 2550

-   รายได้จากดอกเบี้ยรับและรายได้อื่นๆ จำนวน 101 ล้านบาท ลดลง 287 ล้านบาท
    หรือร้อยละ 74 สาเหตุหลักจากดอกเบี้ยรับของ บฟร. ที่ลดลงจำนวน 211 ล้านบาท
    จากจำนวนเงินฝากที่ลดลงเนื่องจากการลดทุนใน บฟร. ประกอบกับอัตราดอกเบี้ยที่ลดลง ทั้งนี้
    บฟร. ได้ทำการลดทุนจดทะเบียนจากเดิม 9,220 ล้านบาท เป็น 4,702 ล้านบาท
    เมื่อเดือนธันวาคม 2549 สำหรับดอกเบี้ยรับของ บฟข. ลดลง 75 ล้านบาท
    เนื่องจากอัตราดอกเบี้ยที่ลดลง

-   ต้นทุนขาย จำนวน 3,433 ล้านบาท ลดลงจากปี 2549 ทั้งสิ้น 120 ล้านบาท หรือ ร้อยละ 3
    สาเหตุหลักมาจากต้นทุนขายของ บฟข. ในปี 2550 ลดลง 223 ล้านบาท หรือร้อยละ 12
    เนื่องจากในปี 2549 มีค่าใช้จ่ายสูงในการซ่อมบำรุงรักษาหลัก ในขณะที่ บฟร.
    มีต้นทุนขายเพิ่มขึ้น 103 ล้านบาท หรือร้อยละ 6 เนื่องจาก บฟร.
    มีการซ่อมบำรุงรักษาหลักในปี 2550

[]

-   ค่าใช้จ่ายในการบริหารและภาษี จำนวน 841 ล้านบาท ลดลงจากปีก่อน จำนวน 685
    ล้านบาท หรือ ร้อยละ 45 สาเหตุหลักจากค่าใช้จ่ายในบริหารงานทั่วไปของ บฟร. ลดลง
    207 ล้านบาท คิดเป็นร้อยละ 63
    เกิดจากค่าใช้จ่ายสำหรับการชำระคืนเงินกู้ยืมระยะยาวก่อนครบกำหนดที่เกิดขึ้นในปี 2549
    และภาษีเงินได้ของ บฟร. และ บฟข. ที่ลดลง จำนวน 507 ล้านบาท เนื่องจากรายได้ลดลง
    ปัจจุบัน บฟร. และ บฟข.
    ได้รับลดหย่อนภาษีเงินได้นิติบุคคลสำหรับกำไรสุทธิที่ได้รับจากการลงทุนผลิตไฟฟ้าในอัตราร้อยละ
    50 ของอัตราปกติ เป็นเวลา 5 ปี ซึ่งจะสิ้นสุด ณ วันที่ 19 เมษายน 2551 และ วันที่ 25
    กันยายน 2552 ตามลำดับ

-   ดอกเบี้ยจ่าย จำนวนรวมทั้งสิ้น 539 ล้านบาท ลดลงจากปี 2549 จำนวน 515 ล้านบาท หรือ
    ร้อยละ 49 เนื่องจาก บฟร. ได้ชำระคืนเงินกู้และหุ้นกู้ทั้งหมดที่มีกับสถาบันการเงินเมื่อเดือน
    ธันวาคม 2549 และ บฟข. มีจำนวนเงินต้นของเงินกู้และหุ้นกู้ลดลง

-   ส่วนแบ่งผลกำไรในส่วนได้เสียในกิจการร่วมค้า คือ บีแอลซีพี และ จีพีจี จำนวน 4,638
    ล้านบาท โดย บผฟ. ได้เริ่มบันทึกผลการดำเนินงานโดยวิธีส่วนได้เสียของบีแอลซีพี
    ตั้งแต่เดือนมกราคม 2550 เป็นจำนวน 3,907 ล้านบาท
    ซึ่งมีกำไรจากอัตราแลกเปลี่ยนจำนวน 591 ล้านบาท และจีพีจี เริ่มมีกำไรสุทธิจำนวน 731
    ล้านบาท ซึ่งมีกำไรจากอัตราแลกเปลี่ยนจำนวน 137 ล้านบาท
    เนื่องจากรายได้ค่าไฟฟ้าจากการเดินเครื่องเชิงพาณิชย์โรงที่ 1 ของโครงการแก่งคอย 2
    เมื่อเดือนพฤษภาคม 2550
    และรายได้อื่นๆจากเงินค่าชดเชยจากผู้รับเหมาก่อสร้างสำหรับความล่าช้าในการก่อสร้างโรงไฟฟ้า
    (Liquidated Damages) ตามเงื่อนไขที่ระบุในสัญญาก่อสร้างโครงการแก่งคอย 2 โรงที่ 1

3) กลุ่มธุรกิจเอสพีพี ประกอบด้วย 5 บริษัท คือ จีอีซี (ไม่รวม จีพีจี) เออีพี เอพีบีพี เอ็กโก
โคเจน และ ร้อยเอ็ด กรีน ในปี 2550 มีรายได้รวมทั้งสิ้น 2,186 ล้านบาท ลดลงจากปี 2549
จำนวน 45 ล้านบาท หรือ ร้อยละ 2 ค่าใช้จ่ายรวม จำนวน 1,822 ล้านบาท เพิ่มขึ้นจากปี 2549
จำนวน 31 ล้านบาท หรือ ร้อยละ 2 และส่วนแบ่งผลกำไรในส่วนได้เสียในกิจการร่วมค้า 608
ล้านบาท (รวมกำไรจากอัตราแลกเปลี่ยนจำนวน 360 ล้านบาทแล้ว) เพิ่มขึ้นจากปีก่อน จำนวน
483 ล้านบาท หรือร้อยละ 386 โดยมีรายละเอียดดังนี้

[]

-   รายได้ค่าไฟฟ้าของกลุ่มธุรกิจเอสพีพี เป็นจำนวนรวม 2,152 ล้านบาท ลดลงจากปี 2549
    จำนวน 42 ล้านบาท หรือ ร้อยละ 2 รายได้ค่าไฟฟ้าส่วนใหญ่ที่ลดลงมาจาก เอ็กโก โคเจน
    จำนวน 36 ล้านบาท
    สาเหตุหลักเกิดจากรายได้ค่าไฟฟ้าที่ขายให้ลูกค้าในนิคมอุตสาหกรรมลดลง
    และรายได้ค่าไฟฟ้าจาก กฟผ. ลดลงจากการแข็งค่าของเงินบาท ในขณะเดียวกัน ร้อยเอ็ด
    กรีน มีรายได้ลดลงจำนวน 6 ล้านบาท
    เนื่องจากค่าพลังไฟฟ้าที่ลดลงเนื่องจากราคาน้ำมันเตาที่ลดลงซึ่งสัมพันธ์กับสูตรค่าไฟ

[]

-   รายได้จากดอกเบี้ยรับและรายได้อื่นๆ จำนวน 34 ล้านบาท ลดลง 3 ล้านบาท หรือร้อยละ 9
    สาเหตุหลักเกิดจากดอกเบี้ยรับที่ลดลงจำนวน 7 ล้านบาท เนื่องจากอัตราดอกเบี้ยที่ลดลง

-   ต้นทุนขาย จำนวน 1,677 ล้านบาท เพิ่มขึ้นจากปี 2549 จำนวน 22 ล้านบาท
    สาเหตุหลักจากต้นทุนขายของร้อยเอ็ด กรีน เพิ่มขึ้น 17 ล้านบาท
    เนื่องจากราคาเชื้อเพลิงที่เพิ่มขึ้น และต้นทุนขายของ เอ็กโก โคเจน เพิ่มขึ้น 5
    ล้านบาทจากค่าเชื้อเพลิงที่เพิ่มขึ้นเช่นกัน

[]

-   ค่าใช้จ่ายในการบริหารและภาษี จำนวน 53 ล้านบาท เพิ่มขึ้นจากปีก่อนจำนวน 24 ล้านบาท
    หรือ ร้อยละ 82 สาเหตุหลักเกิดจากการจ่ายค่าปรับให้แก่ กฟผ. จำนวน 16 ล้านบาท
    จากการที่เอ็กโก
    โคเจนไม่สามารถขายไอน้ำให้แก่ลูกค้าในนิคมอุตสาหกรรมได้ครบตามจำนวนที่กำหนดไว้ในสัญญาซื้อขายไฟฟ้า
    และการจ่ายภาษีเงินได้จากการยกเลิกบริษัท ไทยแอลเอ็นจี เพาเวอร์ จำกัด (ทีแอลพีซี)
    จำนวน 13 ล้านบาท

-   ดอกเบี้ยจ่าย จำนวน 92 ล้านบาท ลดลงจากปี 2549 จำนวน 14 ล้านบาท หรือ ร้อยละ 13
    สาเหตุหลักเกิดจาก ดอกเบี้ยจ่ายของ เอ็กโก โคเจน ลดลง 13 ล้านบาท
    เนื่องจากจำนวนเงินต้นลดลง

-   ส่วนแบ่งผลกำไรในส่วนได้เสียในกิจการร่วมค้า คือ จีอีซี (ไม่รวม จีพีจี) เอพีบีพี และ เออีพี
    จำนวนรวม 608 ล้านบาท เพิ่มขึ้น 483 ล้านบาท หรือร้อยละ 386 เมื่อเปรียบเทียบกับปี
    2549 โดยส่วนใหญ่เป็นส่วนแบ่งกำไรจาก จีอีซี จำนวน 497 ล้านบาท เพิ่มขึ้น 496 ล้านบาท
    สาเหตุหลักเนื่องจากผลกำไรจากอัตราแลกเปลี่ยนที่เพิ่มขึ้นจำนวน 373 ล้านบาท
    และรายได้จากการขายไฟฟ้าเพิ่มขึ้น

นอกจากนี้ยังมีส่วนแบ่งผลกำไรจาก เอพีบีพีและเออีพี จำนวน 111 ล้านบาท ลดลง 13 ล้านบาท
หรือร้อยละ 10 เมื่อเทียบปี 2549 สาเหตุหลักมาจากรายได้ค่าไฟฟ้าที่ขายให้กับ กฟผ.
ที่ลดลงและค่าใช้จ่ายบำรุงรักษาที่เพิ่มขึ้นของเออีพี

4) กลุ่มธุรกิจผู้ผลิตไฟฟ้าต่างประเทศ ประกอบด้วย โคแนล และ เอ็นทีพีซี
มีส่วนแบ่งผลขาดทุนจากส่วนได้เสียในกิจการร่วมค้า จำนวน 197 ล้านบาท
โดยขาดทุนเพิ่มขึ้นจากช่วงเวลาเดียวกันของปีก่อน จำนวน 40 ล้านบาท
โดยแบ่งเป็นส่วนแบ่งผลกำไรจาก โคแนล จำนวน 53 ล้านบาท ลดลง 65 ล้านบาท
สาเหตุหลักจากการผลิตพลังงานไฟฟ้าที่ลดลงเนื่องจากการโอนโรงไฟฟ้าจำนวน 40 เมกะวัตต์ ของ
เอ็นเอ็มพีซี ให้แก่ เอ็นพีซี เมื่อเดือนกุมภาพันธ์ 2549 ซึ่งเป็นไปตามสัญญาที่กำหนดไว้
และรายได้ค่าไฟที่ลดลงเนื่องจากการแข็งค่าของเงินเปโซ สำหรับ เอ็นทีพีซี มีส่วนแบ่งผลขาดทุน
จำนวน 250 ล้านบาท (รวมขาดทุนจากอัตราแลกเปลี่ยนจำนวน 210 ล้านบาทแล้ว) ขาดทุนลดลง
25 ล้านบาท เมื่อเทียบกับช่วงเวลาเดียวกันของปีก่อน
สาเหตุหลักมาจากผลขาดทุนจากอัตราแลกเปลี่ยนลดลง

5) กลุ่มธุรกิจอื่นๆ ประกอบด้วย 2 บริษัทย่อยคือ เอสโก และ เอ็กคอมธารา และกิจการร่วมค้า 1
แห่ง คือ อเมสโก มีรายได้รวมทั้งสิ้น 1,000 ล้านบาท ลดลงจากปี 2549 จำนวน 2 ล้านบาท
หรือ ร้อยละ 0.23 ค่าใช้จ่ายรวมจำนวน 703 ล้านบาท ลดลงจากปีก่อน จำนวน 3 ล้านบาท หรือ
ร้อยละ 0.45 และส่วนแบ่งผลกำไรในส่วนได้เสียในกิจการร่วมค้าจำนวน 2.29 ล้านบาท เพิ่มขึ้น
0.78 ล้านบาท หรือร้อยละ 51 เมื่อเทียบกับปีก่อน โดยมีรายละเอียดดังต่อไปนี้

[]

-   รายได้ค่าบริการ ของเอสโก จำนวน 760 ล้านบาท ลดลงจากปี 2549 จำนวน 27 ล้านบาท
    หรือ ร้อยละ 3 สาเหตุหลักจากรายได้การให้บริการบำรุงรักษากับบริษัท Granite
    Services International จำกัด ซึ่งเป็นบริษัทในเครือของ GE ลดลง
    และรายได้จากการขายอุปกรณ์เครื่องจักรในการผลิตไฟฟ้าระหว่างเอสโก
    กับโรงไฟฟ้าเอลกาลี 2 ประเทศซูดาน ลดลง

-   รายได้ค่าน้ำ ของเอ็กคอมธารา จำนวน 218 ล้านบาท เพิ่มขึ้นจากปี 2549 จำนวน 26
    ล้านบาท หรือ ร้อยละ 14 เนื่องจากปริมาณน้ำประปาขั้นต่ำ (Minimum Take)
    และอัตราค่าน้ำที่เพิ่มขึ้นตามสัญญาระยะยาวกับการประปาส่วนภูมิภาค

-   รายได้จากดอกเบี้ยรับและรายได้อื่นๆ จำนวน 22 ล้านบาท ลดลง 1 ล้านบาท หรือ
    คิดเป็นร้อยละ 4 สาเหตุหลักมาจากรายได้อื่นๆ ของเอสโกลดลง 1 ล้านบาท

-   ต้นทุนบริการ จำนวน 536 ล้านบาท ลดลงจากปี 2549 จำนวน 13 ล้านบาท หรือร้อยละ 2
    เป็นผลมาจากการลดลงของต้นทุนการให้บริการบำรุงรักษาและขายอุปกรณ์เครื่องจักรของ
    เอสโก ซึ่งสอดคล้องกับรายได้ที่ลดลง

-   ต้นทุนขายน้ำประปา จำนวน 66 ล้านบาท เพิ่มขึ้นจากปีก่อน จำนวน 7 ล้านบาท หรือ ร้อยละ
    12
    เนื่องจากค่าจ้างผลิตน้ำประปาและบำรุงรักษาระบบผลิตและท่อส่งน้ำประปาของเอ็กคอมธาราเพิ่มขึ้น
    ซึ่งสอดคล้องกับรายได้ที่เพิ่มขึ้น

-   ค่าใช้จ่ายในการบริหารและภาษี จำนวน 101 ล้านบาท เพิ่มขึ้นจากปีก่อน จำนวน 6 ล้านบาท
    หรือ ร้อยละ 6 สาเหตุหลักค่าใช้จ่ายในการบริหารของเอสโกเพิ่มขึ้น 6 ล้านบาท

-   ส่วนแบ่งกำไรในส่วนได้เสียในกิจการร่วมค้า ของเอสโก จำนวน 2.29 ล้านบาท เพิ่มขึ้น
    0.78 ล้านบาท จาก อเมสโก

รายงานและวิเคราะห์ฐานะการเงิน

4.1 การวิเคราะห์สินทรัพย์

ณ วันที่ 31 ธันวาคม 2550 บผฟ. บริษัทย่อยและส่วนได้เสียในกิจการร่วมค้า มีสินทรัพย์รวมจำนวน
53,600 ล้านบาท เพิ่มขึ้น 3,141 ล้านบาท หรือ ร้อยละ 6 เมื่อเทียบกับสิ้นปี 2549
โดยมีรายละเอียดสำคัญดังนี้

[]

1)  เงินสด เงินฝากสถาบันการเงิน เงินลงทุนในหลักทรัพย์ในความต้องการของตลาด
    ทั้งระยะสั้นและระยะยาว จำนวน 5,492 ล้านบาท คิดเป็นสัดส่วนร้อยละ 10
    ของสินทรัพย์รวม ลดลง 3,284 ล้านบาท หรือร้อยละ 37 สาเหตุหลักจาก
    เงินสดและรายการเทียบเท่าเงินสดลดลง 1,851 ล้านบาท
    และเงินลงทุนระยะยาวในหลักทรัพย์ในความต้องการของตลาดลดลง 1,468 ล้านบาท
    เนื่องจากการขายกองทุนเคทีเอสเอฟ
    สาเหตุที่เงินสดและรายการเทียบเท่าเงินสดลดลงเนื่องจากการชำระเงินลงทุนในส่วนที่ บผฟ.
    ยังไม่ได้ชำระจากการลงทุนในกิจการร่วมค้า บีแอลซีพี ให้แก่ CLP Power (BLCP) Ltd.
    ซึ่งเป็นบริษัทในเครือของ CLP Holdings Limited จำนวน 4,645 ล้านบาท และ
    บผฟ.ได้ชำระค่าหุ้นเพิ่มทุนจำนวน 5,588 ล้านบาท ให้กับ บีแอลซีพี และ จีอีซี
    นอกจากนี้ยังได้จ่ายคืนเงินกู้และหุ้นกู้จำนวน 2,196 ล้านบาท
    และจ่ายเงินปันผลให้กับผู้ถือหุ้นจำนวน 2,214 ล้านบาท ในขณะที่
    บผฟ.ได้รับเงินสดจากการดำเนินงานจำนวน 6,318 ล้านบาท
    เบิกเงินกู้ยืมระยะยาวจากธนาคารพาณิชย์ไทย จำนวน 4,000 ล้านบาท
    ได้รับเงินสดสุทธิจากเงินลงทุนระยะสั้นและระยะยาวจำนวน 1,618 ล้านบาท
    และได้รับเงินปันผลจากกิจการร่วมค้าจำนวน 985 ล้านบาท

2)  เงินลงทุนระยะสั้นและระยะยาวที่ใช้เป็นหลักประกัน จำนวน 915 ล้านบาท
    คิดเป็นสัดส่วนร้อยละ 2 ของสินทรัพย์รวม ลดลง 1,385 ล้านบาท หรือร้อยละ 60
    สาเหตุหลักจากการชำระหนี้เงินต้นและดอกเบี้ยที่ครบกำหนดชำระคืนของ บฟข.

3)  เงินลงทุนในบริษัทย่อยและส่วนได้เสียในกิจการร่วมค้า ณ วันที่ 31 ธันวาคม 2550
    ส่วนได้เสียในกิจการร่วมค้า ซึ่งบันทึกโดยวิธีส่วนได้เสียตามงบการเงินรวม มีมูลค่าตามบัญชี
    เท่ากับ 20,233 ล้านบาท คิดเป็นสัดส่วนร้อยละ 38 ของสินทรัพย์รวม เพิ่มขึ้น 7,857
    ล้านบาท หรือร้อยละ 63 ซึ่งมีการเปลี่ยนแปลงที่สำคัญได้แก่

3.1) มีการลงทุนในหุ้นเพิ่มทุนจำนวน 5,588 ล้านบาท โดยแบ่งเป็น จีอีซี จำนวน 2,330
ล้านบาท และบีแอลซีพี จำนวน 3,258 ล้านบาท

3.2) มีการเพิ่มขึ้นของส่วนแบ่งกำไรจากเงินลงทุนตามวิธีส่วนได้เสีย จำนวน 5,301 ล้านบาท

3.3) ได้รับเงินปันผลจาก บีแอลซีพี โคแนล และบริษัท เอ็กโก ร่วมทุนและพัฒนา จำกัด จำนวน
3,140 ล้านบาท

3.4) กำไรจากการแปลงค่างบการเงินของบริษัทที่อยู่ในต่างประเทศ จำนวน 107 ล้านบาท

สำหรับเงินลงทุนในบริษัทย่อยและส่วนได้เสียในกิจการร่วมค้า
ซึ่งบันทึกโดยใช้ราคาทุนเดิมเป็นราคาเริ่มต้น ตามงบการเงินเฉพาะบริษัท มีมูลค่าตามบัญชีปี 2550
เท่ากับ 29,653 ล้านบาท เพิ่มขึ้น 5,543 ล้านบาท หรือร้อยละ 23 ซึ่งเป็นผลมาจาก บผฟ.
มีการลงทุนเพิ่มในกิจการร่วมค้า ซึ่งได้แก่ จีอีซี และ บีแอลซีพี และมีการยกเลิกกิจการของ
ทีแอลพีซี และโอนหุ้นที่ ทีแอลพีซี ถือใน เอ็กโกโคเจน มาที่ บผฟ. โดยที่มูลค่าเงินลงทุนใน
เอ็กโกโคเจน น้อยกว่ามูลค่าเงินลงทุนใน ทีแอลพีซี จำนวน 45 ล้านบาท

4)  ที่ดิน อาคารและอุปกรณ์สุทธิ จำนวน 18,638 ล้านบาท คิดเป็นสัดส่วนร้อยละ 35
    ของสินทรัพย์รวม ลดลงสุทธิทั้งสิ้น 1,502 ล้านบาท หรือร้อยละ 7
    สินทรัพย์ที่ลดลงส่วนใหญ่มาจาก การตัดค่าเสื่อมราคาของสินทรัพย์ บผฟ. และบริษัทย่อยอื่นๆ
    จำนวน 2,129 ล้านบาท และการโอนวัสดุสำรองหลักที่ไม่ใช้งานออกไปยังวัสดุสำรองคลังของ
    บฟร. และ บฟข. จำนวน 230 ล้านบาท
    ในขณะที่มีการบันทึกวัสดุสำรองหลักเป็นสินทรัพย์เนื่องจากการซ่อมบำรุงรักษาของ บฟร. และ
    บฟข. จำนวน 590 ล้านบาท และซื้อสุทธิของที่ดิน อาคารและอุปกรณ์ 267 ล้านบาท

5)  สินทรัพย์อื่นๆ จำนวน 8,322 ล้านบาท คิดเป็นสัดส่วนร้อยละ 15 ของสินทรัพย์รวม เพิ่มขึ้น
    1,455 ล้านบาท หรือร้อยละ 21
    สาเหตุหลักเนื่องจากเงินปันผลค้างรับจากกิจการร่วมค้าที่เพิ่มขึ้น จำนวน 2,075 ล้านบาท
    ในขณะที่ลูกหนี้การค้าบริษัทที่เกี่ยวข้อง ลดลง 266 ล้านบาท วัสดุสำรองคลังสุทธิลดลง 219
    ล้านบาท และเงินให้กู้ยืมแก่ จีอีซี ลดลง 100 ล้านบาท

4.2 การวิเคราะห์หนี้สิน

ณ วันที่ 31 ธันวาคม 2550 บริษัทมีหนี้สินรวม จำนวน 11,605 ล้านบาท ลดลง 3,056 ล้านบาท
หรือร้อยละ 21 ดังรายละเอียดต่อไปนี้

1)  []เงินกู้ยืมระยะยาวและหุ้นกู้ จำนวน 9,238 ล้านบาท หรือร้อยละ 80 ของหนี้สินรวม
    เพิ่มขึ้น 1,724 ล้านบาท หรือร้อยละ 23 สาเหตุหลักเกิดจากการเบิกเงินกู้ยืมระยะยาวของ
    บผฟ. จำนวน 4,000 ล้านบาท จากธนาคารพาณิชย์ไทยหนึ่งแห่ง เมื่อวันที่ 28 ธันวาคม
    2550 เพื่อชำระคืนเงินกู้ระยะสั้นกับธนาคารพาณิชย์ไทย 2 แห่ง จำนวน 4,350 ล้านบาท
    ซึ่งได้เริ่มเบิกเงินกู้งวดแรกเมื่อวันที่ 29 มกราคม 2550
    นอกจากนี้ยังมีการชำระหนี้เงินกู้และหุ้นกู้ของ บฟข. เอ็กโก โคเจน และร้อยเอ็ด กรีน
    จำนวน 2,196 ล้านบาท โดยมีรายละเอียดเป็นเงินตราสกุลต่างๆ ดังนี้

-   เงินกู้สกุลดอลลาร์สหรัฐ จำนวน 39 ล้านดอลลาร์สหรัฐ

-   เงินกู้สกุลเยน จำนวน 873 ล้านเยน

-   เงินกู้สกุลบาท จำนวน 4,715 ล้านบาท

-   หุ้นกู้สกุลบาท จำนวน 2,957 ล้านบาท

ทั้งนี้เงินกู้ยืมระยะยาวและหุ้นกู้ค้ำประกันโดยการจำนองที่ดิน อาคาร โรงไฟฟ้า และเครื่องจักร
และได้กันเงินสำรองเพื่อการชำระคืนเงินต้นและจ่ายดอกเบี้ยที่จะครบกำหนดชำระคืนภายใน 1 ปี
และเพื่อลดความเสี่ยงจากอัตราแลกเปลี่ยน

2)  หนี้สินอื่นๆ จำนวน 2,367 ล้านบาท หรือร้อยละ 20 ของหนี้สินรวม ลดลง 4,781 ล้านบาท
    หรือร้อยละ 67 สาเหตุหลักเนื่องจาก บผฟ. ได้ชำระเงินลงทุนในส่วนที่ยังค้างชำระ จำนวน
    4,645 ล้านบาท ให้แก่ CLP Power (BLCP) Ltd. เพื่อแลกกับการโอนหุ้นบีแอลซีพีในวันที่
    30 มกราคม 2550 และภาษีเงินได้ค้างจ่ายลดลง 315 ล้านบาท เนื่องจากภาษีเงินได้ของ
    บฟร. และ บฟข. ลดลง ในขณะที่หนี้สินสุทธิในกิจการร่วมค้าเพิ่มขึ้น 200 ล้านบาท
    เนื่องจากการรับรู้ส่วนแบ่งขาดทุนจากเอ็นทีพีซี

4.3 การวิเคราะห์ส่วนของผู้ถือหุ้น

ณ วันที่ 31 ธันวาคม 2550 ส่วนของผู้ถือหุ้น มีจำนวน 41,996 ล้านบาท เพิ่มขึ้นจากสิ้นปี 2549
จำนวน 6,198 ล้านบาท คิดเป็นร้อยละ 17 เนื่องจากปัจจัยหลักคือ

-   กำไรสุทธิจากผลการดำเนินงานตามงบการเงินรวม จำนวน 8,402 ล้านบาท

-   ในการประชุมสามัญประจำปีผู้ถือหุ้น ครั้งที่ 1/2550 เมื่อวันที่ 23 เมษายน 2550
    ที่ประชุมได้มีมติอนุมัติให้จ่ายเงินปันผลจากผลการดำเนินงานสำหรับงวดหกเดือนหลังของปี
    2549 ในอัตราหุ้นละ 2 บาท รวมเป็นเงินทั้งสิ้น 1,053 ล้านบาท และบผฟ.
    ได้จ่ายเงินปันผลดังกล่าวให้แก่ผู้ถือหุ้น เมื่อวันที่ 8 พฤษภาคม 2550

-   ในการประชุมคณะกรรมการ บผฟ. เมื่อวันที่ 25 สิงหาคม 2550
    ที่ประชุมได้มีมติอนุมัติให้จ่ายเงินปันผลระหว่างกาลจากผลการดำเนินงานสำหรับงวดหกเดือนแรกของปี
    2550 ในอัตราหุ้นละ 2.25 บาท รวมเป็นเงินทั้งสิ้น 1,185 ล้านบาท และ บผฟ.
    ได้จ่ายเงินปันผลดังกล่าวให้แก่ผู้ถือหุ้น เมื่อวันที่ 21 กันยายน 2550

[] จากการวิเคราะห์โครงสร้างของเงินทุน ณ วันที่ 31 ธันวาคม 2550 สรุปได้ดังนี้

ส่วนของผู้ถือหุ้น จำนวน 41,996 ล้านบาท คิดเป็นร้อยละ 78.35

หนี้สิน จำนวน 11,605 ล้านบาท คิดเป็นร้อยละ 21.65

สามารถคำนวณหา อัตราส่วนทางการเงินที่สำคัญ ได้ดังนี้

-   อัตราส่วนหนี้สินต่อส่วนของผู้ถือหุ้น เท่ากับ 0.28 เท่า ต่ำกว่าสิ้นปี 2549 ซึ่งเท่ากับ 0.41
    เท่า

-   มูลค่าตามบัญชีของสินทรัพย์สุทธิต่อหุ้น เท่ากับ 78.78 บาท เพิ่มขึ้นจากสิ้นปี 2549
    ซึ่งอยู่ที่ระดับ 67.03 บาท

รายงานการวิเคราะห์กระแสเงินสด

  งบกระแสเงินสดแสดงกระแสเงินสดที่เปลี่ยนแปลงจากกิจกรรมดำเนินงาน กิจกรรมลงทุน
  และกิจกรรมจัดหาเงิน ณ สิ้นงวดบัญชี และแสดงเงินสดและรายการเทียบเท่าคงเหลือสิ้นงวด ณ
  วันที่ 31 ธันวาคม 2550 เงินสดและรายการเทียบเท่าคงเหลือ มีจำนวน 3,750 ล้านบาท
  ลดลงจากสิ้นปี 2549 ทั้งสิ้น 1,851 ล้านบาท
  ซึ่งมีรายละเอียดของแหล่งที่มาและแหล่งที่ใช้ไปของเงินดังต่อไปนี้

-   เงินสดสุทธิที่ได้มาจากกิจกรรมดำเนินงาน จำนวน 6,318 ล้านบาท
    มาจากเงินสดที่ได้มาจากการดำเนินงาน 5,236 ล้านบาท และจากเงินทุนหมุนเวียน 1,082
    ล้านบาท

-   เงินสดสุทธิที่ใช้ไปสำหรับกิจกรรมลงทุน จำนวน 7,758 ล้านบาท โดย บผฟ.
    ได้จ่ายเงินซื้อหุ้นเพิ่มทุนในกิจการร่วมค้า ซึ่งได้แก่ จีอีซี 2,330 ล้านบาท และบีแอลซีพี
    3,258 ล้านบาท และชำระเงินลงทุนในบีแอลซีพี ส่วนที่ยังไม่ได้ชำระ 4,645 ล้านบาท
    ในขณะที่ได้รับเงินปันผลจากกิจการร่วมค้าจำนวน 985 ล้านบาท
    และรับเงินสดสุทธิจากเงินลงทุนระยะสั้นและระยะยาวจำนวน 1,618 ล้านบาท
    นอกจากนี้ยังได้รับเงินให้กู้ยืมคืนจาก จีอีซี จำนวน 100 ล้านบาท และได้รับเงินปันผลจากอีสท์
    วอเตอร์ และกองทุนเปิดอื่นๆ จำนวน 61 ล้านบาท และ 73 ล้านบาท ตามลำดับ

-   เงินสดสุทธิที่ใช้ไปสำหรับกิจกรรมจัดหาเงิน จำนวน 411 ล้านบาท เกิดจากการชำระคืนเงินกู้
    บฟข. เอ็กโก โคเจน และ ร้อยเอ็ด กรีน รวมทั้งสิ้น 1,544 ล้านบาท การชำระคืนหุ้นกู้ของ
    บฟข. จำนวน 652 ล้านบาท และการจ่ายเงินปันผลให้แก่ผู้ถือหุ้นจำนวน 2,214 ล้านบาท
    ในขณะที่ บผฟ. ได้มีการเบิกเงินกู้ยืมระยะยาว จำนวน 4,000 ล้านบาท
    จากธนาคารพาณิชย์ไทย เมื่อวันที่ 28 ธันวาคม 2550

  ในปี 2550 บผฟ. มีอัตราส่วนสภาพคล่อง (Liquidity Ratio) ที่สำคัญ ดังนี้

- อัตราส่วนสภาพคล่อง (Current Ratio) อยู่ที่ 4.22 เท่า เทียบกับปี 2549 ซึ่งเท่ากับ 1.65
เท่า

- อัตราส่วนสภาพคล่องหมุนเร็ว (Quick Ratio) อยู่ที่ 2.26 เท่า เทียบกับปี 2549 ซึ่งเท่ากับ
1.18 เท่า

  สาเหตุที่อัตราส่วนทั้งสองของปี 2550 สูงกว่าปี 2549
  เป็นผลมาจากการชำระเงินค่าซื้อหุ้นบีแอลซีพี จำนวน 4,645 ล้านบาท ให้แก่ CLP Power
  (BLCP) Ltd.

12.3 ค่าตอบแทนของผู้สอบบัญชี

12.3.1 ค่าตอบแทนจากการสอบบัญชี (Audit fee)

บริษัทและบริษัทย่อยจ่ายค่าตอบแทนการสอบบัญชี
ให้แก่สำนักงานสอบบัญชีที่ผู้สอบบัญชีสังกัดในรอบปีบัญชีที่ผ่านมามีจำนวนเงินรวม 4,442,300 บาท
ประกอบด้วย ค่าสอบบัญชีของบริษัท จำนวน 2,257,700 บาท
และค่าสอบบัญชีของบริษัทย่อยที่แต่ละบริษัทย่อยรับภาระเอง 2,184,600 บาท ทั้งนี้
บริษัทมิได้จ่ายค่าตอบแทนการสอบบัญชีให้แก่ ผู้สอบบัญชี
บุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีที่ผู้สอบบัญชีสังกัด
ในรอบปีบัญชีที่ผ่านมา

12.3.2 ค่าบริการอื่น (Non-Audit fee)

บริษัทและบริษัทย่อยจ่ายค่าตอบแทนของงานบริการอื่น ซึ่งได้แก่
การให้คำแนะนำเกี่ยวกับการจัดทำคู่มือปฏิบัติงานนโยบายบัญชี การตรวจสอบเพื่อวัตถุประสงค์เฉพาะ
ให้แก่

สำนักงานสอบบัญชีที่ผู้สอบบัญชีสังกัด ในรอบปีบัญชีที่ผ่านมามีค่าบริการอื่นที่จ่ายให้แก่
สำนักงานสอบบัญชีที่ผู้สอบบัญชีสังกัด จำนวนเงิน 397,750 บาท
ซึ่งเป็นค่าบริการของบริษัทและบริษัทย่อย

และบริษัทจะต้องจ่ายในอนาคตอันเกิดจากการตกลงที่ยังให้บริการไม่แล้วเสร็จในรอบปีบัญชีที่ผ่านมามีจำนวนเงินรวม
273,000 บาท

ผู้สอบบัญชี บุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีที่ผู้สอบบัญชีสังกัด
ในรอบปีบัญชีที่ผ่านมาบริษัทได้จ่ายค่าตอบแทนให้แก่
กิจการที่เกี่ยวข้องกับสำนักงานสอบบัญชีที่ผู้สอบบัญชีสังกัด จำนวนเงิน 314,720 บาท

และบริษัทไม่มีค่าใช้จ่ายในอนาคตอันเกิดจากการตกลงที่ยังให้บริการไม่แล้วเสร็จในรอบปีบัญชีที่ผ่านมา

ทั้งนี้ การจ้างสำนักงานสอบบัญชีและกิจการที่เกี่ยวข้องกับสำนักงานสอบบัญชีที่ผู้สอบบัญชีสังกัด
ให้บริการอื่นนอกเหนือจากงานสอบบัญชี ฝ่ายบริหารได้รายงานต่อคณะกรรมการตรวจสอบว่า
ไม่ก่อให้เกิดการขัดกันในด้านผลประโยชน์ (Conflict of Interest)
และไม่มีการตรวจสอบงานของตัวเอง ซึ่งจะไม่ทำให้ผู้สอบบัญชีขาดความเป็นอิสระ
และขาดความเป็นกลางในการปฏิบัติงานสอบบัญชี

[1] ที่มา: กฟผ.

[2] หากไม่รวมกำไรจากอัตราแลกเปลี่ยน ดอกเบี้ยจ่าย ภาษีเงินได้
และค่าเสื่อมราคาและค่าตัดจำหน่ายต่างๆของกิจการร่วมค้า EBITDA จะเท่ากับ 14,934 ล้านบาท